
Tárgy: szakmai álláspont a Rákosrendező fejlesztése kapcsán közzétett, az Egyesült Arab 


Emirátusokkal kötendő nemzetközi szerződés tartalmáról 


Tisztelt Miniszter úr! 


A Kormány honlapján 2024. január 11-én nyolc napos, rendkívül rövid határidővel 
társadalmi egyeztetésre bocsátott, az Egyesült Arab Emirátusokkal a Rákosrendező állomás 
fejlesztésére megkötendő nemzetközi szerződés tervezete kapcsán annak városfejlesztési 
összefüggései miatt az alábbi vélemény figyelembevételét és a dokumentum ennek 
megfelelő módosítását javaslom. 


Az Országgyűlés elé beterjeszteni tervezett nemzetközi megállapodás lehetővé tenné, 
hogy az egyesült arab emírségekbeli beruházó megvásárolja a hajdani rendezőpályaudvar 
túlnyomó részét, és ott egy kisebb budapesti kerület építésével azonos léptékű, 
grandiózus, 5 milliárd euró értékű ingatlanfejlesztést valósítson meg; cserébe a magyar 
állam 800 millió euró értékű közlekedési beruházásra vállalna garanciát. 


Budapest története során több időszakban is a magántőke együttműködése révén, jelentős 
magánberuházások segítségével fejlődött, elég csak a reformkorra és Budapest mai 
belvárosának kialakulására gondolni. Önmagában tehát az üdvözlendő, hogy a magyar 
főváros fejlesztésében a nemzetközi ingatlanbefektetői körök is lehetőséget látnak, és az 
is, hogy a kormány ezek szerint lát lehetőséget Budapest fejlesztésében. Szintén örömteli, 
hogy támaszkodnak a 2020-2022 között működött, általam vezetett Budapest Fejlesztési 
Központban elkészített város- és közlekedésfejlesztési tervekre. Mindezekre alapozott 
konstruktivitással áttekintve ugyanakkor úgy látom, hogy a közzétett szerződéstervezet 
két alapvető kérdésre nem ad kellő részletességű és alaposságú választ: 


Ni épülne itt, és miért jó ez Budapestnek? 
Mit kap a város? 


Ni épülne itt, és miért jó ez Budapestnek? 


A társadalmi egyeztetésre bocsátott tervezetből egyáltalán nem derül ki, milyen 
funkciókat és milyen céllal valósítana meg az arab befektető Rákosrendező területén. 


A 130 hektáros Rákosrendező a főváros egyik legértékesebb barnamezős területe, 
köszönhetően annak, hogy központi fekvésű, mindmáig közel egységesen állami 
tulajdonban áll, kétoldalról dinamikusan fejlődő városrészek veszik körül, továbbá jól 


kiszolgálható a fő kötöttpályás és közúti gerincvonalak (váci és szolnoki vasútvonal, 
Hungária gyűrű, M3 autópálya-bevezető) irányából. 


Ez a mára nagyrészt funkcióját vesztett rozsdaövezeti terület Budapest egyik 
aranytartaléka, legnagyobb összefüggő fejlesztési területe. Az elmúlt évtizedek során 
szakmai viták között formálódott a terület jövőképe, 2019-ben a Fővárosi Önkormányzat, 
majd 2021-ben a Budapest Fejlesztési Központban készített koncepciónk részletes 
jövőképet fogalmaztak meg a területre. Eszerint a hajdani pályaudvar helyén egységes 
mesterterv alapján, a reális kereslet függvényében ütemezetten épülhetne fel egy új, 
szellős, sok zöldfelülettel tagolt városrész 15.000 lakással, közintézményekkel és 
irodákkal, északi végében egy városi léptékű parkkal. Az új lakónegyed segítene a 
fővárosi lakhatási költségek csökkentésében és - a kínálat növelésével - a Budapesten a 
megélhetés költségeinek emelkedésében vezető szerepet játszó ingatlanbérleti díjak 
letörésében. Egyúttal megfelelő szolgálati lakások biztosítását célzó városi programok 
révén akár az egészségügyi dolgozók, tanárok, tömegközlekedési dolgozók lakhatásának 
támogatásában is óriási szerepet vállalhatna Rákosrendező lakóterületi fejlesztése. 


Hasonló szellemben fogant beruházásokért nem kell messzire menni, csak Bécsben több 
megvalósult, épülő és tervezett példa - Sonnvendviertel, Nordbahnhof, Nordwestbahnhof, 
egytől egyig több hasonló felhagyott pályaudvar átalakításával - igazolja, hogy a vasúti 
rozsdazónák helyén olyan barátságos, emberléptékű városrészek születhetnek, melyek 
üzleti szempontból is megtérülnek, de elsősorban a város lakóit szolgálják. 


A nemzetközi szerződés ma semmilyen funkciót nem ír elő és semmit nem is zár ki, 
bármi épülhet ide, akár egy, a belvárosi kiskereskedelem további leépülését okozó 
óriáspláza is. 


A helyzet tehát az európai városfejlesztési gyakorlattól merőben eltérő: a nemzetközi 
szerződésben a Magyar Állam kötelezettséget vállalna egy 130 hektáros egybefüggő terület 
értékesítésére az arab befektetők számára a város sűrűn lakott területei, Zugló és 
Angyalföld által körbefogva, egyúttal az arab befektetők felé jó előre vállalná az 
önkormányzati szabályozások és kötöttségek alóli teljes mentesítését. Mindezt tenné 
anélkül, hogy bármilyen előírást tenne vagy garanciát kérne arra vonatkozóan: milyen 


funkció, mekkora és milyen épületek, milyen sűrűségű beépítés, mekkora legnagyobb 
épületmagasság és milyen zöldfelületi arány elvárt a beruházótól. Tehát az arab befektető 
szó szerint bármit építhetne Budapest legnagyobb egybefüggő fejlesztési területére, 
korlátok és közpolitikai vállalások nélkül. 


457 


ai 
sszeg 3 


Rozsdaövezetek tipikus nyugat-európai fejlesztési gyakorlata: szellős beépítés, sok zöldfelület, 
lakófunkciók dominanciája, autómentes új közterületek, kötöttpályás közlekedés kiépítése a 
fejlesztéssel egyidejűleg 


Európai fővárosokban nem ez a kialakult és sikeres városfejlesztési gyakorlat és nem 
ismerek olyan példát, ahol állami döntésekkel ekkora léptékben átadják egy új városrész 
fejlesztéséért viselt teljes felelősséget magánbefektetőknek. Varsótól Koppenhágáig 
minden jól sikerült új városnegyed a közszféra és a magánszféra szoros együttműködésére, 
a beépítési paraméterek, zöldfelületi arányok és a funkciók kapcsán a közérdek szigorú 
érvényesítésére, minőségi, mennyiségi és funkcionális előírásokra épül. A benyújtani 
tervezett nemzetközi szerződés garanciális elemeit e téren jelentősen erősíteni szükséges, 
ez Budapest érdeke. 


Mit kap a város? 


A szerződés tervezetében közberuházásokat nem a magánbefektető vállal, hanem az 
állam: ez ismét csak eltér az európai gyakorlattól, ahol általában legalább közös 
vállalásként jelennek meg a terület kiszolgálását célzó közberuházások. De ha kizárólag 
Budapest szempontjából nézzük a fejlesztést, tekintet nélkül arra, hogy a magyar állam 
vagy az arab befektető fizeti a közcélú fejlesztéseket, akkor is rögzíthető, hogy a 
nemzetközi szerződésben felsorolt fejlesztések tartalma, azok részletezettsége és 
kifejtése, illetve az azokra fordítandó összeg nem elégséges. 


1.) Rákosrendező nem lehet egy zárt luxusnegyed, közfunkciók nélkül és kizárólag 
autózásra épülő közterületekkel, mint amire a Lázár János építési és közlekedési 
miniszter által mintapéldaként hozott Dubajban bőven találunk példát. Már a 
nemzetközi szerződésben érdemes és szükséges meghatározni, milyen funkciók 
jelennek itt meg. A vizionált fejlesztés akkor képes Budapest jövőképéhez 
illeszkedni, ha a városlakók számára többletszolgáltatásokat kínál, ösztönzi a 
társadalmi, — gazdasági és környezeti fenntarthatóságot. Ennek részeként 
szükségesnek tartom rögzíteni: 


a.) legalább 25-30 hektáros új közpark kialakítását, mely nem egy 
vasbetonlemezen a vágányok költséges felülépítésével történik, hanem 
valós, ökológiailag értelmezhető zöldterületként valósul meg; 


b.) mindenképp rögzítendő a területen létesítendő, megfizethető új lakások 
száma; 


c.) új, összvárosi vagy akár országos léptékben értelmezhető kulturális 
közintézmény elhelyezését, ami túlmutat az új városrész közvetlen 
igényein, de gazdagítja annak kínálatát - Budapesten mind korszerű 
előadőművészeti-színházi, mind könyvtári, mind múzeumi funkcióra van 
fejlesztési igény; 

FéGEÉR 


a városnegyed kiszolgálásához szükséges oktatási, szociális és egészségügyi 
intézmények helyben új építéssel biztosítandók; 


a városszerkezet, a tömbök mérete, az utcák és közterületek szélessége és 
hálózata mindenképp szabályozásra szorul és a budapesti városi léptékekhez 
igazítandó. 

A Lázár János építési és közlekedési miniszter tárgyban tartott 
sajtótájékoztatóján pozitív példaként hivatkozott Dubaj és sok más, az 
elmúlt évtizedekben újonnan, huszadik századi amerikai mintákat követve 
kiépült nagyváros valójában éppen arra példa, hogy a túlzott méretű 
tömbökkel, a gyalogos kapcsolatok teljes hiányával, a kizárólag autózásra 
épülő városfejlesztéssel is lehet hibázni. Így aztán a ma korszerű, 
emberléptékű városszerkezetet, helyi kiskereskedelmet, sétálható és zöld 
városnegyedeket célzó európai szemlélettel teljesen ellentétes, 
összességében ugyan csillogó, de valójában igen alacsony városi 


életminőséget kínáló városnegyedek hozhatók létre még szinte végtelen 
mennyiségű pénz elköltésével is. 


2.) Önmagában pozitívum, hogy az ingatlanfejlesztés nem nagy aranykorona-értékű 
szántók vagy természeti területek helyén, hanem egy városi rozsdaövezetben 
valósulna meg, ennél azonban távolabbra kell tekintenünk. Egy ilyen léptékű 
beruházásnak a fenntarthatóság terén is mintaadónak kell lennie: az épületek 
energiaellátása, a felhasznált építőanyagok és építési folyamatok ökológiai 
lábnyoma, a területre hulló csapadékvizek kezelése mind a lehető legkorszerűbb 
megoldásokat követeli meg. Természetesen így is szükséges lesz a városi 
közműhálózat nagyarányú fejlesztése - azonban jelenleg ennek költségviselésére 
sincsen utalás a tervezetben. 


A Szegedi úti felüljáró és a csatlakozó M1T-állomás és Rákosrendező vasútállomás terve a 
korábban vizsgált lakófejlesztési beépítéssel, BFK, 2021 


3.) A közlekedés terén, ahogy arra az előterjesztés is utal, a terület fejlesztésének 
előfeltétele a váci vasútvonal Nyugati pályaudvar - Rákospalota-Újpest közötti 
szakaszának teljes körű, időtálló, a jövőbeli igényekre méretezett tartalmú 
átépítése, hiszen a kérdéses terület csak a vasúti infrastruktúra helyigényének 
csökkentésével szabadítható fel. 


Ez Magyarország egyik legnagyobb utasforgalmú vasútvonala, amely elővárosi és 
nemzetközi viszonylatban is kulcsszerepet játszik. Ma azonban mindennapos, 
országos hatású működési zavarokkal terhelt, amelyek egyik fő oka a Nyugati 


pályaudvar végletesen elaggott infrastrukturális állapota. A vonalszakasz 
felújításával párhuzamosan a pályaudvar komplex felújítása sem halasztható 
tovább, mert a vasút csak így lesz képes az új rákosrendezői városnegyed 
kiszolgálására. A nemzetközi szerződés azonban minderre nem tesz világos utalást, 
csak annyit tartalmaz, hogy "vasúti pálya felújítása" . 


Világosan rögzítendőnek tartom a nemzetközi szerződésben, hogy a Kormány által 
2021. december 28-án elfogadott Budapesti Agglomerációs Vasúti Stratégiának 
megfelelően a teljes Nyugati pályaudvar - Rákospalota-Újpest vonalszakasz 
korszerűsítése, kapacitásbővítése és rekonstrukciója szükséges, enélkül a területet 
feltáró legalapvetőbb közlekedési infrastruktúra megújítása sem történne meg. Ez 
viszont önmagában nagyobb beruházás, mint a vállalt 800 millió euró. Bár tény, 
hogy a vasúti fejlesztés akár európai uniós forrásokból is finanszírozható, de épp 
ezen szakasz fejlesztéseit állította le és a már elnyert európai uniós forrásokat 
utalta vissza a kormányzat az elmúlt egy évben. 


4.) A nemzetközi szerződésben Magyarország vállalná, hogy a repülőtéri gyorsvasút 
kiépülésével közvetlen kapcsolat létesülne Rákosrendező és a repülőtér között. Ez 
Budapest számára kifejezetten káros vállalás, hiszen a repülőteret elérő Budapest - 
Cegléd - Szolnok vasútvonal kapacitása is véges, így a repülőtérről bejövő vonatok 
száma erősen korlátozott. Az a vonat, ami a repülőtérről már eljut Zugló 
vasútállomásig, annak onnan a Nyugati pályaudvarra kell mennie és nem 
Rákosrendezőn át Vác felé, hisz ezzel elkerülné a belvárost. Akármekkora 
turistaattrakció is épül Rákosrendezőre, Budapest turisztikai vonzerejét a jövőben 
is történelmi belvárosa adja majd, arról nem beszélve, hogy a budapestiek számára 
is a központi fekvésű pályaudvar és az ott elérhető metrók, villamosok jelentik a 
megfelelő célpontot. Ki gondolhatja reálisan, hogy a budapestiek és az ide 
látogatók a belváros helyett Rákosrendezőre akarnak majd menni vonattal a 
repülőtérről? Ezt a vállalást mindenképp törölni szükséges a nemzetközi 
szerződésből, mert kifejezetten káros Budapestnek. Megoldást jelenthet a 100a 
Budapest-Szolnok vasútvonalon a BFK által tervezett új Városliget vasúti 
megállóhely kiépítése, mely ugyan nem Rákosrendezőn van, de a Mexikói útnál 
csatlakozna az M1-es metróhoz, ezáltal gyors átszállási lehetőséget kínálva a 
repülőtér és a Rákosrendező fejlesztési terület között. Egy ilyen megoldás ennek a 
nemzetközi szerződésben reálisabb és észszerűbb lenne. 


5.) A Szegedi úti felüljáró, a rajta átvezetett 3-as villamos, valamint a korszerűsített 
Rákosrendező vasútállomás által alkotott csomópont szinte természetesen jelöli ki 
a fejlesztési terület súlypontját. A Kormány döntése nyomán a Budapest Fejlesztési 
Központban elkészítettük a Szegedi úti felüljáró és hozzá kapcsolódóan a 
Rákosrendező állomás terveit az elmúlt években, bízom benne, hogy ezek 
megvalósítására sor kerül a fejlesztés során. Azonban a nemzetközi szerződés 
tervezetében csak "közúti felüljáró" szerepel, a villamos átvezetése nem, ezt 
mindenképp korrigálni szükséges, a kapcsolódó vágányok kiépítésével együtt, 
melyek lehetővé teszik a 3-as villamos meghosszabbítását. 

A Szegedi úti felüljáró és a csatlakozó MT-állomás és Rákosrendező vasútállomás terve, 
BFK, 2021 


6.) Az MI metró, a kisföldalatti meghosszabbítása a Rákosrendező fejlesztési területig 
szintén régóta terv, ezt a nemzetközi szerződés helyesen tartalmazza is. Amikor 
azonban abból az aspektusból nézzük a nemzetközi szerződést, hogy mit kap 
Budapest, akkor nem lehet kihagyni a kisföldalatti állomásainak régóta tervezett 
akadálymentesítését, a hiányzó Hungária körúti állomás kiépítését és az 50 éves 
járművek cseréjét sem. Javaslom ezen két tétel beemelését a nemzetközi 
szerződés tervezetébe és ennek megfelelően a 800 millió eurós közcélú beruházási 
vállalás emelését, az állam vagy az arab befektetők e célú hozzájárulásának 
növelésével. 


7.) A terület kiszolgálása nem alapulhat az autózásra, mivel annak elvezetésére a 
környező fővárosi úthálózat semmilyen fejlesztéssel nem tehető alkalmassá. A 
korábbi sajtótájékoztatón bejelentett 30 ezer új parkolóhely létesítése a 
fejlesztési területen ezért sem támogatható. 


8.) Régi adósság a budapestiek felé egy nagy, legalább 25-30 hektáros városi park 
létrehozása Észak-Pesten, ami az elmúlt években készült városfejlesztési tervek 
egyik alapvetése volt. E park ideális helye lehet a rákosrendezői terület északi - a 
profitorientált ingatlanfejlesztés szempontjából eleve némileg kieső - része a 
népszerű Vasúttörténeti Park szomszédságában, a Rákos-patak közelében. Ezt a 
parkot nem válthatja ki, legfeljebb kiegészítheti a vasút költségesnek ígérkező és 
alacsony zöldfelületi intenzitást ígérő felülépítése, melyet közcélú beruházásként 
vállalna az állam, sok lényegesen hasznosabb fejlesztés helyett. Ha a területet úgy 
értékesíti az állam, hogy egy valódi közpark létesítését és helybiztosítását nem írja 


elő, ráadásul a nemzetközi szerződésben a területet már most nemzetgazdaságilag 
kiemelt beruházássá minősíti, és ezáltal a szabályozási tervek előírásait deklaráltan 
mellőzni kívánja, akkor Budapest nemcsak elesik egy régóta tervezett új 
észak-pesti közpark lehetőségétől, de többé pótolni sem lehet azt, hiszen hasonló 
nagyságú terület másutt nem áll rendelkezésre ebben a térségben. 

A városfejlesztési terv főbb összefüggései: lineáris parkok és zöld útvonalak, a közpark helye, a 
városfejlesztési terület - BFK, 2021 


9.) Ezen felül a területet a környező kerületekkel és a belvárossal összekapcsoló 
zöldutakról, lineáris parkokról, azaz közparksávval övezett sétányokról és 
kerékpárutakról is gondoskodni kell. Ezek egyrészt költséghatékony módon 


mérséklik a közösségi közlekedési és közúthálózat terhelését, másrészt az aktív 
közlekedés és testedzés lehetőségét kínálják a városlakóknak, harmadrészt az 
élővilág számára is ökológiai folyosóként működnek. 


a.) Az egyik ilyen kulcselem a Rákos-patakot követő rekreációs folyosó, amely 
részben ma is létezik, folytonossági hiányát éppen a rákosrendezői szakasz 
jelenti: pótlásával a Dunától a kelet-pesti kerületeken át egészen a 
Gödöllői-dombságig húzódó zöld útvonal jön létre. 


A másik, az új városrész szempontjából legalább ennyire lényeges zöldút a váci vasútvonal 
mentén alakítható ki a vasúti infrastruktúra szükséges átépítése során felszabaduló sávban 
lehet a Nagykörúttól Rákosrendezőig, a legjobb európai és észak-amerikai hasonló 
gyakorlatokat követve, lineáris park formájában. E sétánynak köszönhetően az új 
városrészből biztonságos, vonzó, zöld környezetben, a közutak keresztezése nélkül 
gyalogosan, futva, kerékpárral 15-20 perc alatt elérhetővé válna a történelmi belváros. 


Határidők, ütemezés, garanciák 


A dokumentum tervezete ma nem tartalmaz vállalt határidőket, továbbá a közberuházások 
és a  magánberuházás egymáshoz viszonyított ütemezését sem. A felsorolt a 
közberuházásokat a nemzetközi szerződés vállalásai között minél pontosabb tartalmi 
megjelöléssel, ütemezéssel és természetesen a felelős megjelölésével rögzíteni javaslom. 


A fenti szakmai véleményben nem a lehetséges toronyházak városképi hatásáról és 
magasságáról írtam. Ez is fontos és sokakat foglalkoztató kérdés, hisz Budapest látképét 
egy új felhőkarcoló jelentősen átalakíthatja, ugyanakkor kizárólag erről beszélni 
Rákosrendező kapcsán fókusztévesztést jelent. A legfontosabb ugyanis annak biztosítása, 
hogy ami épül, az jó lesz Budapestnek, és a fővárosiak megkapják, ami egy ekkora 
beruházás kapcsán jár a városnak. Ennek szellemében javaslom a fenti módosítások és 
garanciák beépítését a nemzetközi szerződés tervezetébe. 


Budapest, 2024. január 18. 


Vitézy Dávid 


urbanista, közgazdász 


